János Hunyadi je že leta 1441 vdrl na (od Turkov zasedeno) srbsko ozemlje in premagal smederevskega bega; leta 1442 je razbil veliko turško vojsko, ki je plenila po južni Sedmograški. Pozimi 1443-44 je s svojo vojsko prodrl vse do Sofije. Ni sicer osvajal ozemelj, se je pa po več bitkah s Turki neporažen vrnil domov, kar mu je izredno povečalo ugled, ne le na Ogrskem, ampak tudi v Evropi. Sledila so mirovna pogajanja, na katerih je sultan Mehmed II. obljubil, da se bo umaknil iz Srbije in plačal odškodnino. Kljub sklenjeni desetletni mirovni pogodbi pa je papeški legat Giuliano Cesarini prepričal Hunyadija in Vladislava, da je treba boj proti Turkom nadaljevati. V bitki pri Varni (10. november 1444) je ogrsko-poljska vojska doživela proti veliko močnejši turški vojski strahovit poraz. Padli so kralj Vladislav, papežev legat in več ogrskih plemičev. Hunyadi je komaj ušel. Na Ogrskem je nastala zmeda.